**Το τράχωμα**, γνωστό και ως **κοκκιώδης επιπεφυκίτιδα**, **αιγυπτιακή οφθαλμία**, και **τράχωμα που οδηγεί στην τύφλωση** είναι λοιμώδης νόσος που προκαλείται από το βακτήριο *Chlamydia trachomatis*. Η λοίμωξη προκαλεί σκλήρυνση της εσωτερικής επιφάνειας των βλεφάρων. Η σκλήρυνση αυτή μπορεί να προκαλέσει πόνο στα μάτια, βλάβη στην εξωτερική επιφάνεια ή στον κερατοειδή των ματιών και πιθανά τύφλωση.

Αιτία
-----

Το βακτήριο που προκαλεί την ασθένεια μπορεί να εξαπλωθεί μέσω της άμεσης ή της έμμεσης επαφής με τα μάτια ή τη μύτη κάποιου προσβεβλημένου ατόμου. Στην έμμεση επαφή συμπεριλαμβάνονται η μετάδοση μέσω του ρουχισμού ή μέσω μυγών που έχουν έρθει σε επαφή με τα μάτια ή τη μύτη προσβεβλημένου ατόμου. Σε πολλές περιπτώσεις λοιμώξεων χρειάζονται αρκετά χρόνια μέχρι η ουλή του βλεφάρου να μεγαλώσει τόσο ώστε οι βλεφαρίδες να αρχίσουν να τρίβουν το μάτι. Τα παιδιά μεταδίδουν την ασθένεια πιο συχνά από τους ενήλικες. Η κακή υγιεινή, οι συνωστισμένες συνθήκες διαβίωσης και η έλλειψη καθαρού νερού και αποχωρητηρίων επίσης αυξάνουν την πιθανότητα εξάπλωσης.

Πρόληψη και Θεραπεία
--------------------

Στην προσπάθεια πρόληψης της ασθένειας περιλαμβάνονται η πρόσβαση σε καθαρό νερό και η μείωση των προσβεβλημένων ατόμων μέσω της θεραπείας με αντιβιοτικά. Στη μέθοδο αυτή ενδέχεται να περιλαμβάνεται η ταυτόχρονη θεραπεία ολόκληρων ομάδων, στις οποίες η ασθένεια θεωρείται κοινή. Η απλή πλύση δεν αρκεί για την πρόληψη της ασθένειας, μπορεί όμως να αποδειχθεί χρήσιμη σε συνδυασμό με άλλα μέτρα. Η θεραπεία μπορεί να γίνει από του στόματος αζιθρομυκίνη ή τοπικά τετρακυκλίνη. Προτιμάται η αζιθρομυκίνη γιατί μπορεί να χορηγηθεί με τη μορφή μίας δόσης από του στόματος. Αν έχει δημιουργηθεί ουλή στο βλέφαρο, μπορεί να χρειαστεί χειρουργική επέμβαση, για να διορθωθεί η θέση των βλεφαρίδων και να προληφθεί η τύφλωση.

Επιδημιολογία
-------------

Σε παγκόσμιο επίπεδο, περίπου 80 εκατομμύρια άνθρωποι έχουν ενεργό λοίμωξη. Σε ορισμένες περιοχές το ποσοστό της μόλυνσης φτάνει το 60–90% των παιδιών και προσβάλλει τις γυναίκες πιο εύκολα από τους άνδρες, πιθανόν λόγω της πιο στενής επαφής τους με τα παιδιά. Η ασθένεια είναι η αιτία μειωμένης όρασης για 2,2 εκατομμύρια ανθρώπους, 1,2 εκατομμύρια εκ των οποίων είναι εντελώς τυφλοί. Η παρουσία της είναι συχνή σε 53 χώρες της Αφρικής, της Ασίας, της Κεντρικής και Νότιας Αμερικής και θέτει σε κίνδυνο περίπου 230 εκατομμύρια ανθρώπους. Προκαλεί οικονομική ζημιά 8 δισεκατατομμυρίων δολαρίων το χρόνο. Ανήκει σε μία ομάδα ασθενειών που είναι γνωστές ως παραμελημένες τροπικές ασθένειες.

Παραπομπές
----------

1. ↑  Swanner, Yann A. Meunier ; with contributions from Michael Hole, Takudzwa Shumba & B.J. (2014). *Tropical diseases : a practical guide for medical practitioners and students*. Oxford: Oxford University Press, USA. σελ. 199. ISBN 9780199997909.
2. 1 2 3 4 5 6 7 8 9 10 11 12 13  «Blinding Trachoma Fact sheet N°382». *World Health Organization*. Νοεμβρίου 2013. Ανακτήθηκε στις 14 Μαρτίου 2014.
3. 1 2  Evans JR1, Solomon AW (March 2011). «Antibiotics for trachoma». *Cochrane Database Syst Rev* **16** (3): CD001860. doi:10.1002/14651858.CD001860.pub3. PMID 21412875.
4. ↑  Ejere, HO; Alhassan, MB; Rabiu, M (Apr 18, 2012). «Face washing promotion for preventing active trachoma.». *The Cochrane database of systematic reviews* **4**: CD003659. doi:10.1002/14651858.CD003659.pub3. PMID 22513915.
5. ↑  Mariotti SP (November 2004). «New steps toward eliminating blinding trachoma». *N. Engl. J. Med.* **351** (19): 2004–7. doi:10.1056/NEJMe048205. PMID 15525727. .
6. 1 2  Fenwick, A (Mar 2012). «The global burden of neglected tropical diseases.». *Public health* **126** (3): 233–6. doi:10.1016/j.puhe.2011.11.015. PMID 22325616.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85136427
* BNF: cb11962392w (data)
* NDL: 00573287
* NKC: ph126701

 |

 |